EVENIMENT

Hai criminalii!

Furați liniștiți, Kaufland veghează

• peste 30 de furturi înregistrate în aceeași locație în doar 6 luni

• dosar penal pentru un fruct necîntărit corespunzător

• ore întregi de cercetări penale

• «taxa rușinii», găselnița de jefuit clienții

Kaufland, cel mai mare hipermarket din municipiul Slobozia, primește zilnic zeci de reclamații scrise sau nescrise ale propriilor clienți. Nemulțumirile oamenilor vizează, de regulă, modul în care administratorii magazinului din Slobozia înțeleg să-și trateze clienții. Nu de multă vreme, media locală a fost invadată de mesajele unei femei din Slobozia ce relata modul catalogat drept abuziv în care a fost tratată de personalul magazinului Kaufland.

«Vă scriu în speranța că poate că vă veți amuza și veți scrie ceva despre acest caz. Mi s-a întîmplat ceva aproape stupefiant azi la magazinul de renume din Slobozia, Kaufland. Ca în fiecare sîmbătă am decis să merg împreună cu mama mea la cumpărături la magazinul Kaufland, unde mergem de cînd s-a deschis. Fac precizarea că nu am mers niciodată la acest magazin fără să fac o consumație de cel puțin 70 de lei. Ca de fiecare dată am dorit să cumpăr fructe, lucru care s-a întîmplat și de această dată. Am mers la standul de fructe de unde am cumpărat două lămîi și patru grapefruit. Le-am cîntărit apoi ne-am continuat cumpărăturile. O dată ajunsă la casă, surpriză! Trecînd peste comportamentul vînzătoarei, după ce mi-a trecut prin scaner punga cu fructe mi-a spus să i le dau înapoi, chemîndu-și o colegă să le recîntărească. Între timp noi am plătit tot bonul, dar între timp și-a făcut apariția gardianul magazinului care ne-a cerut pe un ton impetuos să-l însoțim. Fără a ne spune ce s-a întîmplat, plin de importanța momentului, și-a ridicat basca și pe un ton superior ne-a spus că vom vedea ce pățim. Ne-a dus într-o încăpere care era situată lîngă toaletă. Acolo mai erau doi adolescenți care băuseră în magazin un suc de 4 lei fără să îl plătească și care dădeau declarații unui polițist. Într-un final, aveam să aflăm și de ce eram acolo: depășisem gramajul la grefe cu 500 grame. Apoi ni s-a spus să așteptăm să dăm la rîndu-l nostru declarație Poliției, pentru că ni se va întocmi dosar penal. Peste toate acestea trebuia să plătim 160 de lei. Solicitările noastre de a vedea proba video au fost în zadar, iar prejudiciul stabilit a fost de 2 lei pe care oricum îi achitasem. Am așteptat o oră pînă au venit alți doi polițiști care ne-au luat la secție, asta după ce gardianul se prăpădea de rîs. La secție aveam să aflăm că astfel de cazuri sînt cu sutele, iar gardienii primesc bonusuri penstru astfel de situații. Pînă una alta, la momentul actual sînt o criminală cu dosar penal și cu taxe de milioane plătite».

Acestea sînt cele cîteva rînduri, concretizate într-o scrisoare remisă redacției noastre. Iar acesta este doar un exemplu căci reclamațiile clienților hipermarketului din Slobozia sînt de ordinul zecilor...



«Miliția» hipermarketului

Metodele uzitate de personalul Kaufland sînt pe cît de prospere pentru magazin, pe atît de păguboase pentru clienți. Slobozenii acuză faptul că, de regulă, așa-zisele furturi calificate pentru care ajung să fie acuzați ar reprezenta, de fapt, cîștiguri pentru magazin. În plus, multe dintre așa-zisele furturi sînt gesturi inconștiente sau greșeli de cîntar... Pentru toate acestea, clienții, o dată «prinși» de gardienii magazinului, trec printr-o întreagă procedură de cercetare penală. Numai de la începutul anului și pînă în prezent polițiștii slobozeni au fost nevoiți să întocmească peste 30 de dosare penale pentru săvîrșirea infracțiunii de furt calificat. Ilar este faptul că, o dată un dosar constituit, documentele trebuie să-și urmeze cursul firesc, ajungînd pe biroul procurorilor. Iar «furturile» ce fac obiectul cercetărilor penale sînt, spre exemplu, fructe necîntărite corespunzător, o clamă de prins părul, un suc băut și neachitat sau chiar o bomboană mîncată pe furiș de un adolescent. Potrivit autorităților, finalitatea acestor dosare este, de obicei, o amendă administrativă și scoaterea de sub urmărire penală a «hoțului». Indignați de situația creată, polițiștii, nevoiți să cerceteze acest gen de puerilități, trag un semnal de alarmă asupra «vigilenței» gardienilor angajați ai magazinului...



«Taxa rușinii»

«Vigilența» gardienilor Kaufland, de fapt, aduce venituri consistente magazinului și comisioane pe măsură acelorași paznici. Căci, spre exemplu, imediat ce un cumpărător de bună credință produce o greșeală la cîntărire, supraveghetorii evită să atragă atenția clientului tocmai pentru ca, o dată ajuns la casă, «hoțul» să fie taxat cu 150 de lei, reprezentînd daune în folosul magazinului. O politică a hipermarketului, inclusă după reguli doar de administratori cunoscute... Asta după ce se achită contravaloarea produselor cumpărate, după ce se dau declarații polițiștilor și după ce clientul se trezește cu dosar penal!

«Considerăm că este mai corect să se atragă atenția clienților pe care, oricum, îi monitorizează prin camere, decît să se solicite intervenția noastră pentru lucruri atît de mărunte. Probabil fac atît tam-tam din cauza acelei taxe pe care o încasează de la clienți» este poziția unui polițist revoltat care, timp de trei ore, a cercetat «furtul» unei clame de păr din Kaufland...



Kaufland, cel mai mare risc al criminalității

Potrivit statisticilor penale, zona cu cel mai ridicat risc al criminalității din Slobozia este hipermarketul Kaufland. Teoria se bazează pe datele statistice ale Poliției. În primele 6 luni ale anului curent, gardienii Kaufland au reclamat peste 30 de furturi din magazin. Pentru toate acestea au fost întocmite dosare penale pentru furt calificat. Teoria nu se verifică însă în practică, în zona Kaufland adevărații hoți fiind, de fapt, clienți nepricepuți în ale cîntarului sau adolescenți pofticioși...

5 Iulie 2010, 02:26 (112959 vizualizări - 35 comentarii)

Citiți și:

Kaufland cu mucegai

